## La Generalitat invertirà 13 milions d’euros per a renovar la xarxa de sanejament de la Nucia i l’Alfàs del Pi

*** Martínez Mus anuncia un pla per a renovar els col·lectors d’aigua residuals que connecten la xarxa amb Benidorm, construïts a principis de la dècada dels 2000**

La Conselleria de Medi Ambient, Infraestructures i Territori, a través de l’Entitat de Sanejament d’Aigües (EPSAR), invertirà 13 milions d’euros en la renovació de la xarxa de sanejament de la Nucia i l’Alfàs del Pi.

Així ho ha anunciat el conseller, Vicente Martínez Mus, durant la visita que ha realitzat este dimecres a la Nucia, a on ha mantingut una trobada amb l’alcalde, Bernabé Cano, i la corporació provincial, acompanyat de l’equip de la Conselleria.

Segons ha explicat Martínez Mus, “este ambiciós pla preveu la retirada dels col·lectors d’aigües residuals existents en el domini públic hidràulic, construïts a principis de la dècada dels 2000, i la generació d’una nova xarxa de transport d’aigües residuals”.

Per a fer-ho, ha assenyalat, l’obra preveu la implementació de diferents canonades “que abastaran més de 15 quilòmetres a través de la construcció de dos eixos (est i oest) que connectaran l’Alfàs del Pi i la Nucia amb l’estació depuradora d’aigües residuals (EDAR) de Benidorm”.

Després de redactar i aprovar el projecte, actualment s’estan gestionant els permisos i les autoritzacions necessaris per a licitar les obres de la mà de la Confederació Hidrogràfica del Xúquer, un pas que està previst “per a començaments de 2025”, ha indicat el conseller.

Cal recordar que el projecte va ser sotmés a informació pública el passat 13 d’agost en el *Diari Oficial de la Generalitat Valenciana*. Segons ha assenyalat Martínez Mus, “els ajuntaments ja han sigut informats dels avanços i hi ha un compromís de col·laboració estreta entre totes les administracions implicades per a garantir l’èxit d’esta obra essencial per a la millora de la infraestructura de sanejament d’estes poblacions”.

Amb este esforç, ha assegurat, “es busca no sols transformar i modernitzar el sistema de clavegueram, sinó també assegurar un servici de qualitat que beneficie tots els ciutadans i contribuïsca a la sostenibilitat ambiental de la zona”.

Fecha: 28/08/2024